CELEX: 52017PC0724
Language: hu
Date: 2017-12-01
Title: Javaslat A TANÁCS VÉGREHAJTÁSI HATÁROZATA az Észak-Svédország egyes területein található háztartások és szolgáltatásnyújtó vállalkozások által felhasznált villamos energiára vonatkozó kedvezményes jövedékiadó-mérték alkalmazásának Svédország számára, a 2003/96/EK irányelv 19. cikkének megfelelően történő engedélyezéséről

EURÓPAI BIZOTTSÁG
            Brüsszel,2017.12.1.
            COM(2017) 724 final
            2017/0320(NLE)
            Javaslat
            A TANÁCS VÉGREHAJTÁSI HATÁROZATA
            az Észak-Svédország egyes területein található háztartások és szolgáltatásnyújtó vállalkozások által felhasznált villamos energiára vonatkozó kedvezményes jövedékiadó-mérték alkalmazásának Svédország számára, a 2003/96/EK irányelv 19. cikkének megfelelően történő engedélyezéséről
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               1.1.A javaslat indokai és céljai
            
            
               Az energiatermékek és a villamos energia uniós adóztatását a 2003/96/EK tanácsi irányelv
                  1
                (a továbbiakban: energiaadó-irányelv vagy irányelv) szabályozza.
            
            
               Az irányelv 19. cikkének (1) bekezdése értelmében a Tanács meghatározott politikai megfontolásokból egyhangúlag, a Bizottság javaslatára eljárva bármely tagállam számára engedélyezheti az adómértékeket érintő további – különösen az irányelv 5., 15. és 17. cikkében meghatározott rendelkezéseken felüli – mentességek vagy kedvezmények bevezetését.
            
            
               E javaslat célkitűzése, hogy Svédország számára meghatározott korlátok között lehetőséget teremtsen kedvezményes jövedékiadó-mérték alkalmazására a háztartások és a szolgáltatásnyújtó vállalkozások által Észak-Svédország egyes területein felhasznált villamos energia tekintetében. Az intézkedés célja, hogy kompenzálja az ezeken a területeken a régió sajátos éghajlati körülményei miatt jelentkező magasabb fűtési költségeket. 
            
            
               Az irányelv 19. cikkének (1) bekezdése szerint a Tanács egyhangúlag, a Bizottság javaslatára eljárva, meghatározott szakpolitikai megfontolásokból bármely tagállam számára engedélyezheti az adómértékeket érintő további mentességek vagy kedvezmények bevezetését.
            
            
               A 2012/47/EU tanácsi határozat engedélyezi Svédország számára, hogy a határozat mellékletében felsorolt településeken található háztartások és szolgáltatásnyújtó vállalkozások által felhasznált villamos energia tekintetében kedvezményes jövedékiadó-mértéket alkalmazzon. Az adócsökkentésnek arányosnak kell lennie a Svédország többi részéhez képest az északi elhelyezkedés miatt jelentkező magasabb fűtési költségekkel, és a csökkentett mértéknek meg kell felelnie a 2003/96/EK irányelvben foglalt követelményeknek és különösen az említett irányelv 10. cikkében meghatározott minimum adómértékeknek. Ez az engedély 2017. december 31-én lejár.
            
            
               2017. május 10-i levelükben a svéd hatóságok – az irányelv 19. cikke alapján – arról tájékoztatták a Bizottságot, hogy a továbbiakban is kedvezményes jövedékiadó-mértéket kívánnak alkalmazni. A csökkentés nem haladja meg a 96 SEK/MWh, vagyis a 10 EUR
                  2
               /MWh mértéket. Svédország az irányelv 19. cikkének (2) bekezdésében meghatározott maximális időszakra, azaz hat évre, 2023. december 31-ig kérte a kedvezmény nyújtására vonatkozó engedélyt.
            
            
               Svédország 2017. szeptember 1-jén további információkat és magyarázatokat nyújtott be.
            
            
               Az ország környezetvédelmi, regionális és kohéziós szakpolitikai célkitűzésekkel indokolja az intézkedést. Hangsúlyozza továbbá, hogy a villamos energiára vonatkozó nemzeti jövedékiadó-mértékek jóval túllépik a 2003/96/EK irányelvben meghatározott minimum adómértékeket, és ennélfogva a nemzeti szintű adórendszer erősebben ösztönöz az energiahatékonyságra, mint az előírt uniós minimális adómértékek. A svéd hatóságok szerint azonban az adózás magas általános szintje csak abban az esetben tartható fenn, ha az éghajlati feltételek miatt versenyhátrányban lévő északi területek adókedvezményben részesülnek. Az intézkedés egyúttal enyhítené az ország különböző részei között a fűtési költségek tekintetében jelentkező különbségeket, és ezáltal hozzájárulna az EU regionális és kohéziós szakpolitikájának célkitűzéseihez.
            
            
               Ami az éghajlati különbségek által okozott hátrány jellegét illeti, a svéd hatóságok megismételték a korábbi kérelmekben arra vonatkozóan tett nyilatkozatot, hogy a fűtési költségek átlagosan 30 %-kal magasabbak az északi régiókban, mivel e területeken hosszabb a fűtési szezon. 
            
            
               A 96 SEK/MWh mértékű csökkentésből eredő bevételkiesés évi 710 millió SEK-re, vagyis 74 millió EUR-ra tehető.
            
            
               (1)Az intézkedés megvalósítása
            
            
               Az intézkedés a villamos energiára vonatkozó kedvezményes jövedékiadó-mérték formájában valósul meg. A kedvezményes adómérték az adó kivetésekor közvetlenül alkalmazandó. 
            
            
               Alkalmazási kör
            
            
               A svéd hatóságok úgy nyilatkoztak, hogy a földrajzi differenciálás bevezetése a fűtési szezonban észlelt átlagos hőmérsékletre vonatkozó objektív adatok alapján történt. Ezen az alapon Norrbotten, Västerbotten és Jämtland megyék valamennyi településén, valamint Sollefteå, Ånge, Örnsköldsvik (Västernorrland megye), Ljusdal (Gävleborg megye), Malung-Sälen, Mora, Orsa, Älvdalen (Dalarna megye) és Torsby (Värmland megye) településeken csökkentett jövedékiadó-mérték alkalmazandó a villamos energiára. Az intézkedés csak a háztartásokra és a szolgáltatásnyújtó vállalkozásokra vonatkozik, az általuk a villamos energia után fizetendő általános jövedékiadó-mérték 325 SEK/MWh, vagyis 33,83 EUR/MWh lenne. Mivel a feldolgozóipar által felhasznált villamos energiára minden esetben a 0,50 EUR/MWh (5 SEK/MWh) összegű alacsonyabb adómérték vonatkozik, a szóban forgó intézkedés nincs hatással az ebben az ágazatban működő vállalkozásokra.
            
            
               
                  Az intézkedés az ország szóban forgó részein ugyanolyan feltételeket biztosít a fogyasztói csoportok számára, mint amilyen feltételek mellett az azonos fogyasztói csoportok Svédország déli részén használhatják a villamos energiát.
               
            
            
               (2)A svéd hatóságok érvei az intézkedés belső piacot érintő hatásait illetően
            
         
         
            
               A svéd hatóságok véleménye szerint az intézkedés nem érinti a belső piac megfelelő működését. Úgy vélik, hogy noha az intézkedés az Észak-Svédország egyes területein működő szolgáltatásnyújtó vállalkozások költségeinek csökkentésével hatást fejthet ki a tagállamok közötti kereskedelemre, e hatás csak korlátozott mértékű lenne, mivel a szolgáltatásnyújtó vállalkozások többségének tevékenysége rendszerint egy adott földrajzi területre korlátozódik.
            
            
               (3)Meglévő rendelkezések a javaslat által érintett területen
            
            
               A Tanács 2003/96/EK irányelve (2003. október 27.) az energiatermékek és a villamos energia közösségi adóztatási keretének átszervezéséről.
            
            
            
               1.2.Összhang a szabályozási terület jelenlegi rendelkezéseivel
            
            
               (1)Konkrét szakpolitikai megfontolások
            
            
               Az irányelv 19. cikke (1) bekezdésének első albekezdése a következőképp rendelkezik: 
            
            
               „Az előző cikkekben, különösen az 5., 15. és 17. cikkben meghatározott rendelkezéseken felül a Tanács meghatározott politikai megfontolásokból egyhangúlag, a Bizottság javaslatára eljárva bármely tagállam számára engedélyezheti további mentességek vagy kedvezmények bevezetését.”
            
            
               A Svédország által tervezett intézkedés csökkenti a háztartások és a szolgáltatásnyújtó vállalkozások által Észak-Svédország egyes területein felhasznált villamos energia után fizetendő jövedéki adó mértékét. A svéd hatóságok az intézkedés két célkitűzését hangsúlyozzák. Először is, a csökkentett jövedékiadó-mérték állításuk szerint közvetett pozitív környezeti hatással bír azáltal, hogy lehetővé teszi Svédország számára, hogy az ország többi részében magasabb adómértéket alkalmazzon. Az intézkedés hiányában az adómértéket csökkenteni kellene Észak-Svédország speciális helyzete miatt. E tekintetben a Bizottság megjegyzi, hogy a környezetvédelmi követelmények már eleve a 2003/96/EK irányelv szerves részét képezik
                  3
               , és ezért önmagukban nem minősülnek meghatározott politikai megfontolásnak. Az irányelv azonban általában véve nem teszi lehetővé a rendkívül egyedi éghajlati feltételekkel rendelkező régiók sajátos szükségleteinek kezelését. Ebben az összefüggésben meghatározott politikai megfontolásnak tekinthető az a célkitűzés, hogy az ilyen éghajlati körülményeknek kitett régiókra kirótt túlzott terhek csökkentett adómérték révén történő elkerülésével megvalósuljon a viszonylag magas adószint fenntartásához való hozzájárulás.
            
            
               Másodszor: a svéd hatóságok úgy vélik, hogy a kedvezmény révén az Észak-Svédország bizonyos részein élő fogyasztók általános fűtési költségei közelebb kerülnek az ország többi részén élő fogyasztók által viselt költségekhez, ezért a kedvezmény a regionális és kohéziós szakpolitikai céloknak is megfelel. 
            
            
               Ennek alapján is úgy tekinthető, hogy a kért engedélyezés meghatározott politikai megfontolásokon alapul.
            
            
               1.3.Összhang az Unió egyéb szakpolitikáival
            
            
               A villamos energiára kirótt jövedéki adó háztartásokra és szolgáltatásnyújtó vállalkozásokra alkalmazandó rendes mértéke Svédországban 325 SEK/MWh, azaz 33,83 EUR/MWh
                  4
               . A javasolt csökkentéssel az Észak-Svédország bizonyos részein alkalmazandó mérték legalább 229 SEK/MWh, vagyis 26,13 EUR/MWh lenne. Mivel a villamos energia adószintjei jóval meghaladják a minimális mértéket mind Észak-Svédországban, mind az ország többi részén, észszerűnek tűnik az a feltételezés, hogy a szóban forgó adócsökkentés – a svéd hatóságok által leírt módon – közvetett módon valóban hozzájárul a környezetvédelem magasabb általános szintjének eléréséhez.
            
            
               Ebben az összefüggésben az intézkedés célja, hogy részben ellensúlyozza a magasabb fűtési költségeket azokon a területeken, amelyekre a kedvezményes jövedékiadó-mérték vonatkozik. A svéd hatóságok szerint e területeken az éghajlati körülmények miatt a villamosenergia-felhasználás átlagosan körülbelül 30 %-kal magasabb, mint az ország többi részén, elsősorban a hosszabb fűtési szezon miatt. 
            
            
               E tekintetben a Bizottság megjegyzi, hogy a közelmúltbeli svédországi villamosenergia-árak alapján a javasolt intézkedésből következő árcsökkenés valamennyi releváns fogyasztói csoport esetében jelentősen alatta maradna a 25 %-nak. Az Eurostat legfrissebb áradatai alapján e csökkenés a háztartások fogyasztási szintjétől függően 2,7 % és 7 % között alakul
                  5
               . 
            
            
               Az adókedvezmény összege ezért alatta marad az érintett régiókban felmerülő fűtési többletköltségnek. A hatékony energiafelhasználásra irányuló adózási ösztönzés így legalább a Svédország többi részén érvényes mértékkel azonos szinten marad.
            
            
               Az intézkedés összeegyeztethető az Unió egészségügyi, környezetvédelmi, energiaügyi és közlekedési szakpolitikájával. 
            
            
               A fent leírt körülmények között az intézkedés a belső piac megfelelő működése és a tisztességes verseny biztosítása szempontjából is elfogadhatónak mondható. Az intézkedés által érintett területek távoli elhelyezkedése miatt, és mivel az intézkedés a háztartásokra és a szolgáltatásnyújtó vállalkozásokra korlátozódik, nem várható, hogy az intézkedés miatt jelentős mértékben torzulna a verseny, illetve hogy változás állna be a tagállamok közötti kereskedelem szerkezetében. Végül meg kell jegyezni, hogy a szóban forgó területekre vonatkozó adókedvezményt harminc éve alkalmazzák, anélkül, hogy az – a Bizottság tudomása szerint – a belső piac megfelelő működésével vagy az uniós szakpolitikák célkitűzéseivel kapcsolatban bárminemű problémát okozott volna.
            
            
               A svéd hatóságok által előirányzott csökkentést követően az érintett régiókban a villamos energiára kirótt jövedéki adó mértéke továbbra is meg fog felelni a 2003/96/EK irányelv 10. cikke szerinti minimum adómértéknek. Az intézkedés – feltéve, hogy tiszteletben tartja az általános csoportmentességi rendelet (651/2014/EU rendelet)
                  6
                44. cikkében foglalt feltételeket – következésképpen mentesül az előzetes bejelentési kötelezettség alól.
            
            
               (1)Az intézkedés alkalmazásának időtartama és az energiaadóztatás európai uniós keretének alakulása
            
         
         
            
               A Bizottság javasolja, hogy az alkalmazási idő a 2003/96/EK irányelvben engedélyezett maximális időtartamnak megfelelően – azaz hat évben – kerüljön rögzítésre. Ez az időtartam megfelelőnek tűnik ahhoz, hogy kellő bizonyosságot nyújtson az érintett fogyasztóknak.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               2.1.Jogalap
            
            
               A 2003/96/EK tanácsi irányelv 19. cikke.
            
            
               2.2.Szubszidiaritás (nem kizárólagos hatáskör esetén) 
            
            
               Az Európai Unió működéséről szóló szerződés 113. cikke szerinti közvetett adózás önmagában nem tartozik az EU-nak a Szerződés 3. cikke szerinti kizárólagos hatáskörébe.
            
            
               
                  A 2003/96/EK irányelv 19. cikke értelmében mindamellett a Tanács kizárólagos hatáskörrel rendelkezik arra, hogy másodlagos jogforrások útján az említett rendelkezés szerinti további mentességeket vagy kedvezményeket engedélyezzen a tagállamok számára. A tagállamok ennélfogva nem vehetik át a Tanács e szerepkörét. A szubszidiaritás elve ebből adódóan nem alkalmazandó e végrehajtási határozat esetében.
               
            
            
               2.3.Arányosság
            
            
               A javaslat megfelel az arányosság elvének. Az adócsökkentés nem lépi túl a kérdéses célkitűzés eléréséhez szükséges mértéket.
            
            
               2.4.A jogi aktus típusának megválasztása
            
            
               Javasolt aktus: tanácsi végrehajtási határozat.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               3.1.A jelenleg hatályban lévő jogszabályok utólagos értékelése / célravezetőségi vizsgálata
            
            
               
                  Ehhez az intézkedéshez nem szükséges a hatályban lévő jogszabályok értékelése.
               
            
            
               3.2.Az érdekelt felekkel folytatott konzultációk
            
            
               A javaslat alapját a Svédország által benyújtott kérelem képezi, és az csak ezt a tagállamot érinti.
            
            
               3.3.Szakértői vélemények beszerzése és felhasználása
            
            
               Külső szakértők bevonására nem volt szükség.
            
            
               3.4.Hatásvizsgálat
            
            
               
                  A javaslat egy tagállam egyedi engedélyére vonatkozik, saját kérése alapján, és nem igényel hatásvizsgálatot.
               
            
         
         
            
               
                  A Svédországtól származó információk szerint az intézkedés kis mértékben gyakorolna hatást az adóbevételekre, és az Észak-Svédországban a villamos energiára alkalmazandó jövedékiadó-mérték továbbra is meghaladná a 2003/96/EK irányelvben meghatározott minimum adómértéket. Svédország várakozásai szerint az intézkedés pozitívan hat az ország szociális és kohéziós politikai célkitűzéseinek megvalósítására.
               
            
            
               3.5.Célravezető szabályozás és egyszerűsítés
            
            
               
                  Az intézkedés nem rendelkezik egyszerűsítésről. A Svédország által benyújtott kérelmen alapul, és csak ezt a tagállamot érinti.
               
            
            
               3.6.Alapjogok
            
            
               
                  Az intézkedés nem befolyásolja az alapjogokat.
               
            
            
               4.KÖLTSÉGVETÉSI VONZATOK
            
            
               Az intézkedés nem von maga után pénzügyi és igazgatási költségeket az EU-ra nézve. A javaslatnak tehát nincsenek az EU költségvetését érintő vonzatai.
            
            
               5.EGYÉB ELEMEK
            
            
               5.1.A javaslat egyes rendelkezéseinek részletes magyarázata
            
            
               
                  1. cikk – Svédország a továbbiakban is kedvezményes jövedékiadó-mértéket alkalmazhat a villamos energiára egyes északi területeken.  
               
               
                  A csökkentett adómértékek semmilyen körülmények között sem lehetnek alacsonyabbak a 2003/96/EK irányelvben megállapított uniós minimumoknál, és a rendes jövedékiadó-mértéket fizető valamennyi észak-svédországi villamosenergia-fogyasztóra alkalmazandók.
               
               
                  Az intézkedés segítené a hátrányos helyzetű régiókat abban, hogy enyhítsék a hideg éghajlatból adódó magasabb villamosenergia-költségeket. 
               
               
                  2. cikk – A kért engedély 2018. január 1-jei hatállyal, hatéves időtartamra kerül megadásra Svédország kérésének megfelelően.
               
            
            
               2017/0320 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               az Észak-Svédország egyes területein található háztartások és szolgáltatásnyújtó vállalkozások által felhasznált villamos energiára vonatkozó kedvezményes jövedékiadó-mérték alkalmazásának Svédország számára, a 2003/96/EK irányelv 19. cikkének megfelelően történő engedélyezéséről
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre
                  7
                és különösen annak 19. cikke (1) bekezdésére,
            
         
         
            
               tekintettel az Európai Bizottság javaslatára, mivel:
            
            
               mivel: 
            
            
               (1)A 2012/47/EU tanácsi végrehajtási határozat
                  8
                a 2003/96/EK irányelv 19. cikke alapján engedélyezte Svédország számára, hogy 2017. december 31-ig kedvezményes jövedékiadó-mértéket alkalmazzon az Észak-Svédország egyes területein a háztartások és szolgáltatásnyújtó vállalkozások által felhasznált villamos energiára.
            
            
               (2)2017. május 10-én kelt levelében Svédország engedélyt kért arra, hogy további hatéves időtartamra, azaz 2023. december 31-ig kedvezményes jövedékiadó-mértéket alkalmazhasson az ugyanazon kedvezményezettek által felhasznált villamos energiára. A kedvezmény tervezett maximális mértéke 96 SEK/MWh. 2017. szeptember 1-jén kelt levelében Svédország további információkat és magyarázatokat küldött.
            
            
               (3)Az érintett területeken a fűtési költségek a hosszabb fűtési szezon miatt átlagosan 30 %-kal magasabbak, mint az ország többi részén. Az e területeken található háztartások és szolgáltatásnyújtó vállalkozások által felhasznált villamos energia költségeinek csökkentése ezért mérsékli az Észak-Svédországban, illetve az ország többi részén élő fogyasztók általános fűtési költségei közötti különbséget. Az intézkedés ezért hozzájárul a regionális és kohéziós szakpolitikai célkitűzések teljesítéséhez. Az adókedvezmény nem haladhatja meg a háztartások és szolgáltatásnyújtó vállalkozások által Észak-Svédország bizonyos részein viselt fűtési többletköltségek kompenzálásához szükséges mértéket.
            
            
               (4)A kedvezményes adómérték meghaladja a 2003/96/EK irányelv 10. cikkében előírt minimumot. 
            
            
               (5)Tekintettel a kedvezménnyel érintett területek távoli elhelyezkedésére és arra, hogy a kedvezmény nem haladhatja meg az észak-svédországi fűtési többletköltségeket, továbbá arra, hogy az intézkedés a háztartásokra és a szolgáltatásnyújtó vállalkozásokra korlátozódik, az intézkedés várhatóan nem eredményezi a verseny jelentős torzulását vagy a tagállamok közötti kereskedelem megváltozását. 
            
            
               (6)Az intézkedés ezért a belső piac megfelelő működése és a tisztességes verseny biztosítása szempontjából elfogadható.  Összeegyeztethető az Unió egészségügyi, környezetvédelmi, energiaügyi és közlekedési szakpolitikájával is. 
            
            
               (7)A 2003/96/EK irányelv 19. cikkének (2) bekezdéséből következően a szóban forgó cikk alapján megadott engedélyeket szigorú időkerethez kell kötni. Annak érdekében, hogy az érintett fogyasztók számára megfelelő bizonyosságot lehessen nyújtani, az engedélyt hat évre kell megadni.
            
            
               (8)Fontos biztosítani, hogy a 2012/47/EU határozat értelmében megadott engedély továbbra is alkalmazandó legyen, hogy az említett határozat hatályának lejárta és e határozat hatálybalépése között ne támadjon időbeli szakadás.
            
            
               (9)Ez a határozat nem érinti az állami támogatásokra vonatkozó uniós szabályok alkalmazását, 
            
            
               ELFOGADTA EZT A HATÁROZATOT: 
            
            
               1. cikk
            
            
               (1)Svédország engedélyt kap arra, hogy kedvezményes jövedékiadó-mértéket alkalmazzon a mellékletben felsorolt településeken található háztartások és szolgáltatásnyújtó vállalkozások által felhasznált villamos energiára.
                  
                  A villamos energiára vonatkozó általános nemzeti jövedékiadó-mértékhez képest nyújtott kedvezmény nem haladhatja meg a Svédország többi részéhez viszonyítva az északi elhelyezkedés miatt jelentkező fűtési többletköltség kompenzálásához szükséges mértéket, és nem haladhatja meg a 96 SEK/MWh-t.
            
            
               (2)A kedvezményes adómértéknek meg kell felelnie a 2003/96/EK irányelv által előírt követelményeknek, és különösen az irányelv 10. cikkében előírt minimum adómértéknek.
            
            
               2. cikk
            
            
               Ez a határozat 2018. január 1-jétől 2023. december 31-ig alkalmazandó.
            
            
               3. cikk
            
            
               Ennek a határozatnak a Svéd Királyság a címzettje.
            
            
               Kelt Brüsszelben, -án/-én.
            
         
         
            
                  a Tanács részéről
            
            
                  az elnök
            
         
         
            
                  
                     (1)
                  
                        A Tanács 2003/96/EK irányelve (2003. október 27.) az energiatermékek és a villamos energia közösségi adóztatási keretének átszervezéséről (HL L 283., 2003.10.31., 51. o.).
               
               
                  
                     (2)
                  
                        A 2017. október 2-i átváltási árfolyam alapján (9,6055 SEK = 1 EUR), vö.: a 2003/96/EK irányelv 13. cikkének (1) bekezdése és HL C 331., 2017.10.3., 3. o.
               
               
                  
                     (3)
                  
                        Vö. különösen a (6) és (7) preambulumbekezdéssel.
               
               
                  
                     (4)
                  
                        A 2003/96/EK irányelv 5. cikke alapján a tagállamok alkalmazhatnak eltérő adómértékeket az üzleti és a nem üzleti felhasználásokra. A 2003/96/EK irányelv 11. cikkének (4) bekezdése alapján a tagállamok korlátozhatják az üzleti felhasználás kedvezményes adómértékének alkalmazási körét. Svédország az általa szolgáltatott adatok alapján a feldolgozóiparra korlátozta a villamos energia üzleti felhasználására vonatkozó adómérték alkalmazási körét. Ennek következtében mind a háztartásokra, mind a szolgáltatásnyújtó vállalkozásokra a nem üzleti felhasználásra vonatkozó adómérték alkalmazandó. A nem üzleti felhasználás esetére megállapított minimum uniós adómérték 1 EUR/MWh. 
               
               
                  
                     (5)
                  
                        Forrás: az Eurostat 2016 második félévére vonatkozó áradatai. A számadatok az 1 MWh-nál kisebb éves fogyasztású háztartási fogyasztóktól a 15 MWh-t meghaladó éves fogyasztású háztartási fogyasztókig ölelik fel a nem ipari célú fogyasztást. 
               
               
                  
                     (6)
                  
                        A Bizottság 651/2014/EU rendelete a Szerződés 107. és 108. cikke alkalmazásában bizonyos támogatási kategóriáknak a belső piaccal összeegyeztethetővé nyilvánításáról (HL L 187., 2014.6.26., 1–78. o.).
               
               
                  
                     (7)
                  
                        HL L 283., 2003.10.31., 51. o.
               
               
                  
                     (8)
                  
                        HL L 26., 2012.1.28., 33. o.
               
            
      
    ---documentbreak--- 
      
         
               EURÓPAI BIZOTTSÁG
            Brüsszel, 2017.12.1.
            COM(2017) 724 final
            MELLÉKLET
            a következőhöz:
            JavaslatA Tanács végrehajtási határozata
            az Észak-Svédország egyes területein található háztartások és szolgáltatásnyújtó vállalkozások által felhasznált villamos energiára vonatkozó kedvezményes jövedékiadó-mérték alkalmazásának Svédország számára, a 2003/96/EK irányelv 19. cikkének megfelelően történő engedélyezéséről
            
               
         
         
            
               MELLÉKLET
            
            
            
                     
                        Régió
                     
                  
                  
                     
                        Település
                     
                  
               
                     
                        Norrbottens län 
                     
                  
                  
                     
                        Valamennyi település
                     
                  
               
                     
                        Västerbottens län
                     
                  
                  
                     
                        Valamennyi település
                     
                  
               
                     
                        Jämtlands län
                     
                  
                  
                     
                        Valamennyi település
                     
                  
               
                     
                        Västernorrlands län
                     
                  
                  
                     
                        Sollefteå, Ånge, Örnsköldsvik
                     
                  
               
                     
                        Gävleborgs län
                     
                  
                  
                     
                        Ljusdal, 
                     
                  
               
                     
                        Dalarnas län
                     
                  
                  
                     
                        Malung, Mora, Orsa, Älvdalen
                     
                  
               
                     
                        Värmlands län
                     
                  
                  
                     
                        Torsby